Maia Sandu

**Maia Sandu** (pronunciación en rumanu: [ˈmaja ˈsandu]; Fălești, 24 de mayu de 1972) es una política i economista moldava que s'esempeña comu presidenta dela Repúbrica de Moldavia dendi'l 24 de diziembri de 2020. Dantis ábía ejerciu comu primel ministra de Moldavia, dendi juñu ata noviembri de 2019, quandu'l su gobiernu fue destituiu por una moción de censura. Tamién ábía ejerciu comu ministra d'Eucación de 2012 ata 2015.

En 2016, Maia Sandu fue candidata enas elecionis presidencialis con una plataforma pro uropeísta, pasó a segunda güelta, inque perdiu el balotaji. En 2020, se presentó otra veti comu candidata presidencial enas elecionis dessi añu. A pesal delos pronósticus adversus, fue la candidata más votá ena primel güelta, runchieru finalmenti ena segunda, endispués de tenel el 57 % delos votus i vencieru al presidenti en huncionis Igor Dodon. Desta horma, se conviltió ena primel mujel en ocupal la presidencia del su país. Se presentó otra veti enas elecionis presidencialis de 2024, ondi vovió a sel la candidata más votá enas dos rondas eleutoralis, ruchandu la reeleción.

## Biografía
Maia Sandu tuvu nacencia'l 24 de mayu de 1972 en Risipeni, Distritu de Fălești, ena Repúbrica Socialista Soviética de Moldavia, n'aquel momentu parti costituenti dela Unión Soviética. De 1989 a 1994, s'especializó n'alministración ena Acaemia d'Estudius Económicus de Moldavia (ASEM); i de 1995 a 1998 s'especializó en relacionis enternacionalis ena Acaemia d'Alministración Púbrica de Moldavia (AAP) en Chisinau. En 2010, se graduó dela Escuela de Gobiernu John F. Kennedy ena Nuversidá de Harvard.

Sandu palra russu, inglés i español, amás del su rumanu nativu.

De 2010 a 2012, Sandu trebajó comu assessora del Diretol Ejecutivu del Bancu Mundial en Washington D. C. Entri 2012 i 2015, fue Ministra d'Eucación de Moldavia. El 23 de juliu de 2015 el Partíu Demócrata Liberal la eligió comu candidata a primel ministra de Moldavia, sucedieru a Natalia Gherman i Chiril Gaburici. Un día endispués de sel propuestu por una coalición pro-uropea renová, Sandu demandó la dimisión del Diretol del Bancu Nacional de Moldavia, Dorin Drăguțanu, i del Fiscal del Estau, Corneliu Gurin, comu condicionis pala su acetación del cargu. Anti estu, Valeriu Streleț fue selecionau en lugal de Sandu pol Presidenti de Moldavia.

El 23 de diziembri de 2015 lanzó una plataforma "În pas cu Maia Sandu” ("Sigui'l ritmu de Maia Sandu"), que más tardi se conviltió nun partíu políticu llamau *"Partidul Acțiune și Solidaritate"* ("Partíu d'Ación i Solidariá").

En 2016, Maia Sandu fue candidata enas elecionis presidencialis, nuna plataforma pro uropeísta, logró pasal a balotaji, inque fue arrotá. Pol contrariu, enas siguientis elecionis, enas de 2020, a pesal de tenel toas las encuestas en contra, logró sel la candidata más votá ena primel güelta i acedió ala presidencia del gobiernu del su país ena segunda güelta.

## Ativiá política
El 7 de setiembri de 2014, nun mitin organizau pol Partíu Liberal Democráticu de Moldavia, Maia Sandu afió avel-si afiiau al partíu (juntu con Natalia Gherman). Nostanti, nun programa de televisión de mayu de 2015, matizó esta afirmación: *E decidiu unil-mi a esti partíu porque m'á apoyau en toas las rehormas qu'emus enplementau nel campu dela eucación. Nu necesariamenti e formalizau la mi relación col equipu, soi parti del partíu, inque oficialmenti, sobri'l papel, nu soi biembru del PLDM*".

Endispués dela dimisión del primel ministru Chiril Gaburici en juñu de 2015, Natalia Gherman aseguró el períodu provisional hazi ábati un mes, duranti'l qual se levarun a cabu negociacionis pala hormación dela Aliança pala Entegración Uropea - 3. El 23 de juliu (2015), Maia Sandu fue elegía comu candidata ala PLDM pal cargu de Primel ministra de Moldavia. Nostanti, al pocu tiempu, presentó más condicionis pa acetal el cargu (incluíu el nombramentu d'un otru gobernaol de BNM, seya estu la su excolega del Bancu Mundial, Veronica Bacalu, o una estauniensi o un fiscal general uropeu), i comu resultau, los otrus dos componentis dela aliança (PDM i PL) dejasun claru que nu la apoyarían. El Partíu Liberal Democráticu de Moldavia tuvu que presental otru candidatu en lugal de Maia Sandu, i eligierun vicepresidenti de PLDM a Valeriu Streleț, cuya candidatura se discutió i alcanzó el consensu dentru dela aliança. Endispués dela envestidura del gobiernu de Streleţ, Sandu fue convidá al programa În PROfunzime en Pro TV Chişinău, i diju que se l'ábía ofrecíu la oportunidá d'elegil una cartera entri dos ministerius, inque s'ábía negau porque nu tenía l'apoyu dela aliança. El 23 de diziembri de 2015, lanzó la su propia plataforma que se convertiía nun partíu, entitulau "În/pas/cu Maia Sandu". Posteriormenti, a encetis de jeneru de 2016, se supu qu'el nombri del huturu partíu sedríe "Partíu d'Ación i Solidariá".

El 1 de febreru de 2016, duranti una programa de televisión În PROfunzime del canal Pro TV Chişinău, Maia Sandu diju que "si se realizasi un referéndum sobri la unión dela Repúbrica de Moldavia con Rumanía), pressonalmenti votaría «Sí».”

### Elecionis presidencialis en 2016
El 31 d'abostu de 2016, Maia Sandu fue nombrá oficialmenti candidata pal cargu de presidenti de Moldavia pol Conseju Políticu Nacional, i el mesmu día se creó el grupu iniciativa de recugía de firmas, que contaba con 99 pressonas, liderás por Igor Grosu. El 2 de setiembri, la Comisión Eleutoral Central registró el grupu d'iniciativa.

El númeru ménimu de firmas necesariu era 15.000 i el mássimu, 25.000. El 22 de setiembri los segioris de Sendu lograrun envial ala Comisión Eleutoral Central 24832 firmas en apoyu dela su candidata. El 29 de setiembri, s'acetarun comu válias 22181 dessas firmas, polo que Maia Sandu queó registrá comu competiora eleutoral.

En octubri, Maia Sandu fue nombrá candidata conjunta pal derechu pro-uropeu i antioligárquicu enas elecionis presidencialis ena Repúbrica de Moldavia.  Ena primel ronda de votación, que tuvu lugal el 30 d'octubri i ena que participarun nuevi candidatus, Maia Sandu logró acumular 549,152 votus, lo que representaba el 38.71%, sieru superá solu por Igor Dodon, quien logró acumular 47,98% delos votus. Dau qu'el requisitu de 50% + 1 votu nu s'ábía cumplíu, se decidió leval a cabu la segunda ronda. Esta se levó a cabu en 13 de noviembri de 2016 i n'ella compitierun únicamenti los dos candidatus más votaus, Igor Dodon i Maia Sandu. Nessa segunda güelta, Maia Sandu tamién ocupó el segundu lugal, esta veti con 766,593 votus, lo que representó el 47.89%, mentris que Igor Dodon acumuló 834,081 o 52.11%.

### Elecionis presidencialis en 2020

En 2020 Sandu disputó la presidencia de Moldavia al socialista abiertamenti prorrusu Igor Dodon en dos güeltas. Ena primel güelta logró el 36% delos sufragiun, 4% más que Dodon. Nel su programa estaba l'estrechal laçus cola Unión Uropea sin perdel los que se tienin con Rusia. Tamién apostó por mejoral las relacionis colos paísis vezinus, Ucrania i Rumanía Ena segunda güelta, celebrá el 15 de noviembri de 2020, logró el 57,75% delos votus, resultandu venceora i convirtiéndu-si ena primel mujel en ocupal la presidencia del país.

## Polémicas
Las declaracionis de Maia Sandu sobri Ion Antonescu, afiandu qu'es *una figura estórica dela que se puein dizil cosas tantu güenas comu malas,* fuerun severamenti criticás pola Comuniá Judía de Moldavia (CERM) qu'emitió una carta abierta declarandu: *dau que nu á sancionis prescritas ena lei de Moldavia pola negación del Holocaustu i la glorificación del fascismu, desafortunamenti, argunus líeris políticus nu puein sel responsabilizaus i siguin acumulandu capital políticu, distorsionandu los hechus estóricus i alimentandu el odiu i la desunión.* Sandu respondió aesta acusación en entrevistas posterioris afiandu: "lamentu que las mis parabras sobri'l ditadol Ion Antonescu ayan síu objetu d'interpretación. [...] La mi atitú hazia qualquiel régimi criminal del sigru XX, seya nazi o comunista, que tienin millonis de vidas enas sus conciencias, es bien conocía i enequívocamenti negativa. Ion Antonescu fue un criminal de guerra, condenau con razón pola comuniá enternacional por crímis de guerra contra los judíus i los romaníis."

Anteriormenti, Maia Sandu ábía síu acusá d'avel comprau 1200 cámaras de vigulancia chinas pal esami de Bachilleratu, abriendu-si una demanda penal que posteriormenti se cerró. El esfiscal Ivan Diacov diju sobri Maia Sandu que *tres vezis á aplazau la subasta ata que nu á ruchau quien devía. Lo reconoçu, soi culpabli. Сerré esti casu.*

Nel espaciu púbicu dela Repúbrica de Moldavia apareció enhormación sobri un viaji a Bruselas de Maia Sandu i Andrei Năstase, financiau pola Open Dialogue Foundation. La situación se dio a conocel nel contestu dela espulsión de Polonia dela líer dela Hundación Liudmila Kozlovska.

Sigún el enformi dela comisión palramentaria d'envestigación qu'envestiga la supuesta enterferencia dela *Open Dialogue Foundation* i Ludmila Kozlovska enos asuntus enternus de Moldavia, el *PAS i el PPDA, assin comu los sus líeris, se beneficiarun de hondus ilegalis dela *Open Dialog Foundation* i nu enformarun destus hondus apropiadamenti*. Las conclusionis dela envestigación dela Comisión revelarun que la Hundación Open Dialog fue financiá estraoficialmenti por lavau de dineru, conocíu comu "Landromat", delos mil millonis robaus del setol bancariu dela Repúbrica de Moldavia.

Nuna entrevista pa Europa Liberă el uroiputau rumanu Andi-Lucian Cristea diju: *es posibri que seya necesariu envestigal en Bruselas con respetu ala transparencia dela financiación dela Hundación, assin comu la correta enscrición delas atividais de presión nel registru púbicu*.

## Via pressonal
 Maia Sandu nu está casá i nu tieni ijus. Preguntá sobri las qualiais qu'el ombri adecuau devríe tenel, esta sostuvu qu'un potencial sociu devríe sel onestu, respetuosu i que se hiziessi tiempu p'aprecial la vida. Al mesmu tiempu, sostribi qu'el ombri devríe hazel el primel pasu i nu sel demasiáu insistenti. En 2019, endispués de que fue primel ministru, declaró que toma en cuenta l'adopción d'un niñu. Al mesmu tiempu, añiyú que provieni duna familia numerosa i nu lamenta el hechu de que nu áiga hundau una familia ata agora, declarandu que mantieni contautu colos parientis i esta cosa l'ocupa l'esfera dela familia. Al final del añu 2021, declaró qu'á renunciáu a esti pensaeru pol momentu por causa dela hunción que tieni, diziendu que nu puei assumil esta responsabiliá enormi.

Duranti unas protestas en 2017, un ombri s'acercó a Maia Sandu i le pidió matrimoñu. Esta se queó sorprendía, mentris que los colegas l'alejarun al endividuu. De hechu, Renato Usatîi diju que se casaríe con Maia Sandu i l'ofreciríe la hunción de primel ministru pa usurpal el poel nel estau juntus por 40 añus.

Palra rumanu, rusu, englés i español.

Es cristiana-ortodoxa i va ala ilesia a vezis. Preguntá qué pregunta le pondríe a Dios, esta diju que mejol L'escucharíe, inque diju qu'el mundu es demasiáu duru a vezis i que se abríe píu mejol.

## Referencias

## Atijus esternus

*Gobiernu dela Repúbrica de Moldavia (en englés) 
*Biografía por CIDOB (en español)
*Maia Sandu @alegeri.md
*Maia Sandu – biografie pe gov.md 
*Partidul Acțiune și Solidaritate